પોલીસે પોતાની ફરજને કાયદો અને વ્યવસ્થાના ભાગરૂપે ન જોતાં સામાજિક રીતે જોવી જોઈએ. જેમ ડોક્ટર દર્દીને માત્ર સારવાર આપે અને શિક્ષક વિદ્યાર્થીને માત્ર ભણાવે તો ચાલે ? ના ચાલે તેમ પોલીસમાં પણ ના ચાલે. પોલીસે પણ લોકો સાથે સામાજિક અને સંવેદનાત્મક સંબંધ બાંધવો જોઈએ. પોલીસના નબળા પ્રદર્શનને લોકો વગોવે છે તો સારા પ્રદર્શનને વખાણે પણ છે. હમણાં જ મોટા શહેરોમાં ટ્રાફિક માટે પોલીસ જે ઝુંબેશ ચલાવી રહી છે તેને લોકો તરફથી સારો આવકાર મળ્યો જ છે, આવી ઝુંબેશ ચાલતી હોય ત્યારે સહેજ પણ ભ્રષ્ટાચાર ના થાય તો લોકોને વધુ વિશ્વાસ બેસશે. અમદાવાદ શહેર પોલીસ દ્વારા ટ્રાફિકની સમસ્યાઓ અને ઉપાયો લઈને શાળા-કોલેજોમાંથી વિદ્યાર્થી પાસે નિબંધ લખાવીને માહિતી કે સૂચનો એકત્ર કરવાનો જે પ્રયત્ન થયો તે આવકારવા લાયક છે. જેમાં પોલીસની નિષ્ઠા દેખાઈ આવે છે. આમ છતાં પોલીસને એક સૂચન કે, ટ્રાફિક અંગેની સમસ્યાઓ અને ઉપાયો વિદ્યાર્થી કરતા નાગરિકો પાસેથી માગવામાં આવે તો વધુ સાર્થક નીવડશે. કારણ કે, બધા વિદ્યાર્થીઓ વાહન ચલાવતા નથી જેથી તેમની પાસે ટ્રાફિક અંગે વધુ અનુભવો ના હોય. માટે જ વાહન ચલાવતા નાગરિકો કે રસ્તા પાસે રહેતા કે વ્યવસાય કરતા લોકો પાસેથી સૂચનો લેવામાં આવે તો તેમાંથી પોલીસને વધુ માર્ગદર્શન મળશે. લોકોમાં પણ અનાયાસે ટ્રાફિક માટે જાગૃતતા અને નિષ્ઠા ઊભા થશે.